Landbank kan wéér nie skuld betaal | Netwerk24
Deur Elvira Wood 10 Julie 2020 07:30
Die Landbank kan al weer nie van sy skuld betaal nie. Foto: Pixabay
Die bank sê Donderdag in ’n verklaring op die JSE se nuusdiens Sens dat hy nie ’n bedrag van R29,15 miljoen, wat op 13 Julie betaalbaar is, sal kan betaal nie.
Dié aankondiging volg op soortgelyke aankondigings op 24 April en 18 Junie.
Mabotha Moloto, voorsitter van die Landbank se direksie, het in Mei aan die parlement se staande komitee oor toedelings gesê die bank het laste van R45 miljard en bates van net R5 miljard. Hy kan dus nie voortgaan sonder herkapitalisering deur die aandeelhouer, die staat, nie.
Die Landbank was die enigste staatsonderneming wat ’n reddingsboei van die staat gekry het toe Tito Mboweni, minister van finansies, sy aanvullende begroting op 24 Junie bekend gemaak het.
’n Bedrag van R3 miljard is aan die bank toegeken.
Mboweni het in sy toespraak gesê omdat die Landbank 29% van Suid-Afrika se landbouskuld finansier, gaan die tesourie wel inspring om hom te help om ’n oplossing vir sy probleme te vind.
Luidens die dokumente wat die tesourie gepubliseer het, ken die staat die R3 miljard toe as ’n “ekwiteitsbelegging” om die bank te herkapitaliseer.